Petula Clark

**Sally Olwen Clark** (CBE), nada en Epsom (Surrey) o 15 de novembro de 1932, é unha cantante, actriz e compositora británica coñecida como **Petula Clark**. É célebre polas súas cancións de éxito nos anos 1960, en especial "Downtown", "I Know a Place", "My Love", "Colour My World", "A Sign of the Times" e "Don't Sleep in the Subway". Con máis de 68 millóns de discos vendidos no mundo, converteuse na artista británica máis prolífica, segundo se rexistra no *Guinness World Records*.

## Traxectoria 
Clark naceu en Surrey (Inglaterra), filla de Doris (de solteira Phillips) e Leslie Noah Clark. Ambos os seus pais eran enfermeiros en Long Grove Hospital. Durante a segunda guerra mundial viviu coa súa irmá na casa dos seus avós en Newbridge, Caerphilly (Gales), nunha pequena casa de pedra sen electricidade nin auga corrente. O seu avó era mineiro.

Dende moi nova se interesou en diferentes producións. O seu primeiro público foi en Colliers' Arms en Abercanaid, preto de Merthyr Tydfil. De nena cantou no coro da capela e demostrou talento para as imitacións. O seu pai introduciuna no teatro cando a levou a ver a Flora Robson nunha produción de 1938.

En outubro de 1942, con nove anos, debutou na radio cando acudiu a unha retransmisión da BBC co seu pai. Estaba alí para intentar enviar unha mensaxe a un tío que estaba no estranxeiro, mais o programa atrasouse por un ataque aéreo. Durante o bombardeo, o produtor pediu que alguén actuase para tranquilizar o público e ela ofreceuse a cantar "Mighty Lak' a Rose", con grande éxito. Despois repetiu a interpretación no programa, o que a levou a unhas 500 aparicións en programas para entreter as tropas.

Con só trece anos fixo a súa primeira incursión na gran pantalla co filme *A Medal for the General*. Ese mesmo ano tamén participou en *Strawberry Roan*, *Query* e *I Know Where I’m Going!*; este foi o principio dunha longa filmografía. Outros dos seus filmes significativos foron *Dance May* (1950), *The Gai Dog* (1954), *Daggers Drawn* (1964) ou *Never never Land* (1982), entre outros.

Aos vinte e dous anos arrincou simultaneamente unha brillante carreira na música. Estreouse coa canción "The Little Shoemaker", á que seguiron "Alone" e "Sailor", canción que chegou a ser número un en 1960. Precisamente nesta década en que todas as súas cancións se convertían en éxitos, decidiu trasladarse a Francia tras contraer matrimonio con Claude Wolf.

Musicalmente o seu maior éxito foi a canción "Downtown", do compositor Tony Hatch, sinxelo que se colocou no número un no Reino Unido e nos Estados Unidos de acordo á lista de *Billboard* no ano 1964. Tivo un segundo número un nos Estados Unidos en 1966 coa canción "My Love".

A fama que logrou na música ofreceulle a posibilidade de traballar na televisión en producións de grande éxito.

## Filmografía 
* *Medal for the General* (1944)
* *Strawberry Roan* (1945)
* *Murder in Reverse* (1945)
* ''I Know Where I'm Going!* (1945)
* *Trouble at Townsend* (1946)
* *London Town* (1946)
* *Vice Versa* (1948)
* *Easy Money* (1948)
* *Here Come the Huggetts* (1948)
* *Vote for Huggett (1949)*
* *The Huggetts Abroad* (1949)
* *Don't Ever Leave Me* (1949)
* *The Romantic Age* (1949)
* *Dance Hall* (1950)
* *White Corridors* (1951)
* *Madame Louise* (1951)
* *The Card* (1952)
* *Made in Heaven* (1952)
* *The Runaway Bus* (1954)
* *The Gay Dog* (1954)
* *The Happiness of Three Women* (1954)
* *Track the Man Down* (1955)
* *That Woman Opposite* (1957)
* *6.5 Special* (1958)
* *À Couteaux Tirés* (1964)
* *O val do arco da vella* (1968)
* *Goodbye, Mr. Chips* (1969)
* *Drôles de Zèbres* (1977)
* *Never, Never Land* (1980)
* *Sans Famille''

## Notas 
## Véxase tamén 
### Ligazóns externas 
* Páxina oficial
* Petula Clark en cinefania.com
* Vídeo de Petula Clark - Downtown